Okresná prokuratúra Zvolen 
Trhová 1, 960 19 Zvolen 1 	

Sp. zn. : 1 Pv 684/12/6611	Zvolen, 16.5.2013
EEČ : 2-51-76-2013

U Z N E S E N I E

Trestná vec:	obvinený XXXXX 
Zločin:	šírenie toxikománie podľa § 174 odsek 1, odsek 2 písmeno a/ Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 31.07.2012 v čase približne o 18.40 hodine v XXXXX okres XXXXX, v lese XXXXX zvádzal napriek tomu, že mal vedomosť o jeho veku, mladistvého XXXXX, nar. XXXXX, trvale bytom XXXXX, XXXXX č. XXXXX na fetovanie prchavej látky - toluénu tým spôsobom, že ho navádzal aby si namočil vreckovku do toluénu a zhlboka vdychoval jeho výpary 

lebo je nepochybné, že sa nestal skutok, pre ktorý sa vedie trestné stíhanie.

Odôvodnenie:
Vyšetrovateľ OR PZ OKP XXXXX uznesením sp. zn. ORP-868/OVK-ZV-2012 zo dňa 20.11.2012 podľa § 199 odseku 1 Trestného poriadku začal trestné stíhanie a súčasne podľa § 206 odseku 1 Trestného poriadku vzniesol obvinenie XXXXX, nar. XXXXX, trvale bytom XXXXX, XXXXX  pre zločin šírenia toxikománie podľa § 174 ods. 1, ods. 2 písm. a/ Trestného zákona s poukazom na ustanovenie § 139 odseku 1 písmena a/ Trestného zákona na tom skutkovom základe, že

dňa 31.07.2012 v čase približne o 18.40 hodine v XXXXX, okres XXXXX, v lese XXXXX zvádzal napriek tomu, že mal vedomosť o jeho veku, mladistvého XXXXX, nar. XXXXX, trvale bytom XXXXX, XXXXX č. XXXXX na fetovanie prchavej látky - toluénu tým spôsobom, že ho navádzal aby si namočil vreckovku do toluénu a zhlboka vdychoval jeho výpary. 

V priebehu prípravného konania bol dňa 06.03.2013 vypočutý obvinený XXXXX, ktorý uviedol, že to čo je mu kladené za vinu nie je pravdou. XXXXX nikdy toluén neposkytol. XXXXX si toluén do sáčku nalial sám a začal fetovať. Fľaša s toluénom bola na zemi pri ňom, pričom túto si XXXXX zobral sám, nepýtal sa ho, či si môže z toluénu odliať. Vzal si ho svojvoľne.  Keď prišiel za ním XXXXX, bol už nafetovaný, nevnímal, čo sa okolo neho deje, nevnímal realitu.

V prípravnom konaní bol vypočutý aj svedok poškodený XXXXX, ktorý uviedol, že fľašu toluénu videl hodenú na zemi v tráve vedľa XXXXX. Z tejto fľaše si sám nalial do sáčku, pričom sa mal pri tom spýtať obvineného, či si môže z neho odliať.  Obvinený mu v tom  nijako nebránil, nakoľko bol nafetovaný a nevnímal realitu. 

Ku skutku boli taktiež v priebehu vyšetrovania vypočutý priamy svedkovia, a to XXXXX, XXXXX, XXXXX, ktorí zhodne uviedli, že poškodený XXXXX si sám od seba vzal z toluénu a odlial si z fľaše toluén do sáčku. V tom čase bol už obvinený XXXXX nafetovaný, nevnímal, čo sa okolo neho deje. Obvinený podľa ich tvrdenia poškodeného nijako na fetovanie toluánu nenavádzal, ani ho neponúkal. 

Za účelom objasnenia okolností spáchania skutku boli v rámci prípravného konania vykonané konfrontácie medzi poškodeným XXXXX a svedkami XXXXX, XXXXX, XXXXX ako aj konfrontácia medzi poškodeným a obvineným XXXXX. Vo všetkých zápisniciach z vykonaných konfrontácií svedkovia zotrvali na svojich tvrdeniach, pričom poškodený sám potvrdil, že obvinený ho nenavádzal fetovať toluén ani ho nijako neponúkal.   

Podľa § 215 odseku 1 písmena a/ Trestného poriadku prokurátor zastaví trestné stíhanie ak je nepochybné, že sa nestal skutok, pre ktorý je vedené trestné stíhanie. 

Po zhodnotení dôkazov vykonaných v prípravnom konaní jednotlivo ako aj v ich súhrne je nutné konštatovať, že v priebehu trestného konania nebol do vyšetrovacieho spisu zadovážený ani jeden dôkaz, že sa obvinený XXXXX dopustil zločinu šírenia toxikománie podľa § 174 odseku 1, odseku 2 písmena a/ Trestného zákona s poukazom na § 139 odseku 1 písmena a/ Trestného zákona vo vzťahu k poškodenému XXXXX. 

S poukazom na uvedené skutočnosti bolo potom potrebné rozhodnúť tak, ako je to uvedené vo výrokovej časti tohto uznesenia a trestné stíhanie postupom podľa § 215 odseku 1 písmena a/ Trestného poriadku zastaviť, pretože je nepochybné, že sa nestal skutok, pre ktorý je vedené trestné stíhanie. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Danica Porubská
prokurátorka